ໃນກອງປະຊຸມສະເຫຼີມສະຫຼອງການສ້າງຕັ້ງພັກກອມມູນິດຈີນຄົບຮອບ 95 ປີ, ທ່ານ ສີຈິ້ນຜິງ ປະທານປະເທດຈີນ ເລຂາທິການໃຫຍ່ຄະນະກຳມະການສູນກາງພັກກອມມູນິດຈີນເຄີຍໄດ້ກ່າວວ່າ: “ຢູ່ໃນໂລກໃນປັດຈຸບັນ, ຖ້າຈະເວົ້າວ່າພັກການເມືອງ, ປະເທດແລະຊົນຊາດໃດໜຶ່ງສາມາດມີຄວາມໝັ້ນໃຈໄດ້ນັ້ນ, ພັກກອມມູນິດຈີນ, ສາທາລະນະລັດປະຊາຊົນຈີນ ແລະ ຊົນຊາດຈີນ ຈະມີຄວາມໝັ້ນໃຈທີ່ມີເຫດຜົນຫຼາຍທີ່ສຸດ.”
ນັບແຕ່ການສ້າງຕັ້ງພັກກອມມູນິດຈີນຈົນຮອດປັດຈຸບັນນີ້, ຈີນໄດ້ຍຶດໝັ້ນອຸດົມການແຕ່ຫົວທີ ທີ່ສະແຫວງຫາຄວາມຜາສຸກໃຫ້ແກ່ປະຊາຊົນຢ່າງສະເໝີຕົ້ນສະເໝີປາຍ. ນັບແຕ່ການໂຄ່ນລົ້ມລັດທິຈັກກະພັດ, ລັດທິສັກດີນາ ແລະ ລັດທິນາຍທຶນອາດຍາສິດ ເຊິ່ງຖືກເອີ້ນວ່າເປັນ “ພູໃຫຍ່ສາມໜ່ວຍ” ທີ່ຂົ່ມຫົວປະຊາຊົນຈີນໃນສັງຄົມເກົ່າເພື່ອສະແຫວງຫາການສ້າງສັງຄົມທີ່ສວຍງາມ ທີ່ບໍ່ມີການກົດຂີ່ຂູດຮີດກັນ, ຮອດການຟື້ນຟູເສດຖະກິດຫຼັງການສະຖາປະນາສາທາລະນະລັດປະຊາຊົນຈີນ, ພະຍາຍາມຈົນສຸດຂີດເພື່ອແກ້ໄຂບັນຫາການກິນການຢູ່ຂອງປະຊາຊົນ; ນັບແຕ່ການຈັດຕັ້ງປະຕິບັດການປະຕິຮູບ ແລະ ການເປີດປະຕູສູ່ພາຍນອກຈົນຮອດການເຄົາລົບ ແລະ ປະຕິບັດຕາມຫຼັກການທີ່ຖືປະຊາຊົນສຳຄັນກວ່າໝູ່ຂອງສູນກາງພັກຫຼັງຈາກໄດ້ເກີດການແຜ່ລະບາດຂອງພະຍາດໂຄວິດ-19 ເປັນຕົ້ນມາ, ພັກກອມມູນິດຈີນໄດ້ຍຶດໝັ້ນອຸດົມການແຕ່ຫົວທີຂອງຕົນຢູ່ຕະຫຼອດເວລາໃນການກຳອຳນາດເຊິ່ງໄດ້ກາຍເປັນຄວາມໝັ້ນໃຈໂຕເອງທີ່ເຂັ້ມແຂງທີ່ສຸດຂອງພັກກອມມູນິດຈີນໃນການກ້າວໄປສູ່ຜົນສຳເລັດ.
ໃນການສະແຫວງຫາຄວາມຜາສຸກໃຫ້ແກ່ປະຊາຊົນ, ພັກກອມມູນິດຈີນມີຄວາມຕັດສິນໃຈ ແລະ ມານະຈິດອົດທົນແບບບໍ່ງໍ້ງ່ຽງຕໍ່ອຸປະສັກໃດໆ. ນັບແຕ່ການສ້າງຕັ້ງພັກກອມມູນິດຈີນໃນປີ 1921 ຕະຫຼອດຮອດການສະຖາປະນາສາທາລະນະລັດປະຊາຊົນຈີນໃນປີ 1949, ພັກກອມມູນິດຈີນໄດ້ຜ່ານຜ່າຄວາມຫຍຸ້ງຍາກ ແລະອຸປະສັກກີດຂວາງຕ່າງໆນານາ, ໄດ້ທັບມ້າງລະບອບສັກດີນາ, ຂັບໄລ່ຜູ້ຮຸກຮານຍີ່ປຸ່ນອອກຈາກດິນແດນຕົນ, ປະຊາຊົນຈີນໄດ້ຮັບເອກະລາດ ແລະ ມີເສລີພາບ; ເລີ່ມແຕ່ປີ 1979 ຈົນຮອດປັດຈຸບັນໃນການຍຶດໝັ້ນການຈັດຕັ້ງປະຕິບັດການປະຕິຮູບແລະເປີດປະຕູສູ່ພາຍນອກເປັນເວລາ 40 ກວ່າປີມານີ້, ສາມາດຫັນປ່ຽນປະຫວັດສາດທີ່ມີຄວາມທຸກຍາກແລະຄວາມອ່ອນແອຂອງຈີນ; ນັບແຕ່ເລີ່ມຈັດຕັ້ງປະຕິບັດນະໂຍບາຍການຫຼຸດຜ່ອນຄວາມທຸກຍາກໃນປີ 1986 ຈົນຮອດການປະສົບຜົນສຳເລັດໃນການລຶບລ້າງຄວາມທຸກຍາກຢ່າງຮອບດ້ານຂອງຈີນໃນທ້າຍປີ 2020, ພັກກອມມູນິດຈີນໄດ້ພະຍາຍາມຢ່າງບໍ່ລົດລະມາໂດຍຕະຫຼອດໃນການຍົກລະດັບຊີວິດການເປັນຢູ່ທາງດ້ານວັດຖຸແລະຈິດໃຈຂອງປະຊາຊົນໃຫ້ສູງຂຶ້ນ. ຄວາມຕັດສິນໃຈໃນການເຮັດພາລະກິດແລະການອຸທິດຕົນໄດ້ກາຍເປັນສິ່ງຄ້ຳປະກັນທາງດ້ານຈິດໃຈທີ່ເຮັດໃຫ້ພັກກອມມູນິດຈີນກ້າວໄປສູ່ ຜົນສຳເລັດ.
ພັກກອມມູນິດຈີນນັບແຕ່ວັນສ້າງຕັ້ງຂຶ້ນຕະຫຼອດໄລຍະ 100 ປີຜ່ານມາ, ໄດ້ຜ່ານຟ້າຝົນລົມແດງຮ້ອຍແປດພັນປະການ, ໄດ້ນຳພາປະຊາຊົນຈີນເດີນຕາມເສັ້ນທາງການພັດທະນາຄວາມຈະເລີນຮຸ່ງເຮືອງ, ກໍ່ເປັນຍ້ອນວ່າພັກກອມມູນິດຈີນມີຈິດໃຈໝັ້ນຄົງຖາວອນໃນການບຸກທະລຸແລະຜ່ານຜ່າຄວາມຫຍຸ້ງຍາກ. ເຖິງຈະຜະເຊີນກັບການປິດລ້ອມຈາກປະເທດຕາເວັນຕົກແລະປະເທດມີສະພາບທີ່ທຸກຍາກກໍຕາມ, ດ້ວຍການເພິ່ງກຳລັງຕົນເອງແລະການຕໍ່ສູ້ຢ່າງທໍລະຫົດອົດທົນຈາກຊາວກອມມູນິດຈີນທຸກລຸ້ນທຸກເຊັ່ນຄົນຜ່ານມາ, ຈຶ່ງໄດ້ຮັບຜົນສຳເລັດອັນໃຫຍ່ຫຼວງໃນການປະຕິວັດແລະສ້າງສາສັງຄົມນິຍົມ. ກໍຄືກັນກັບທ່ານ ຢວນຫຼົງຜິງ “ບິດາເຂົ້ານາພັນປະສົມ” ທີ່ໄດ້ສຸມໃສ່ເລື່ອງການຄົ້ນຄວ້າເຂົ້ານາພັນປະສົມແລະໄດ້ແກ້ໄຂບັນຫາການກຸ້ມກິນຂອງປະຊາຊົນຈີນ. ຈິດໃຈໝັ້ນຄົງຖາວອນທີ່ສຸມໃສ່ເລື່ອງໃດເລື່ອງໜຶ່ງໃນຕະຫຼອດຊີວິດຂອງຕົນແບບນີ້ແມ່ນພະລັງແຮງທີ່ເຂັ້ມແຂງຂອງພັກກອມມູນິດຈີນໃນການກ້າວໄປໜ້າຢ່າງອົງອາດກ້າຫານ.
ນັບແຕ່ໄລຍະຕົ້ນຂອງການສ້າງຕັ້ງພັກກອມມູນິດຈີນຈົນຮອດໄລຍະການພິກແຜ່ນດິນປີ້ນແຜ່ນຟ້າເພື່ອສະຖາປະນາສາທາລະນະລັດປະຊາຊົນຈີນ,ຈົນຮອດການປະຕິຮູບແລະເປີດປະຕູສູ່ພາຍນອກທີ່ໄດ້ຮັບຜົນສຳເລັດແບບໜ້າມືເປັນຫຼັງມື. ກໍຄືການພັດທະນາການບິນອະວະກາດແລະລົດໄຟຄວາມໄວສູງໃນປັດຈຸບັນ, ຈີນໄດ້ຮັບການພັດທະນາແລະມີການປ່ຽນແປງທີ່ປະຈັກຕາຊາວໂລກ, ແຕ່ສິ່ງທີ່ບໍ່ໄດ້ປ່ຽນແປງຕະຫຼອດການແມ່ນອຸດົມການແຕ່ຫົວທີໃນການຮັບໃຊ້ປະຊາຊົນ, ຄວາມຕັດສິນໃຈໃນການສ້າງພາລະກິດທີ່ຍິ່ງໃຫຍ່ ແລະ ຈິດໃຈໝັ້ນຄົງຖາວອນໃນການບຸກທະລຸຜ່ານຜ່າຄວາມຫຍຸ້ງຍາກຂອງພັກກອມມູນິດຈີນ, ທັງໝົດເຫຼົ່ານີ້ກໍ່ແມ່ນເຄັດລັບທີ່ເຮັດໃຫ້ພັກກອມມູນິດຈີນສາມາດປະສົບຜົນສຳເລັດໄດ້.